Andijonda prezident maktabi qurish uchun viloyatning bosh matbuot uyi joylashgan yer tanlandi

Ayni paytda bu binoda «Andijonnoma» va «Andijanskaya pravda» gazetalari, viloyat Axborot va ommaviy kommunikatsiyalar boshqarmasi, O‘zbekiston Jurnalistlari ijodiy uyushmasining viloyat bo‘limi, «Xalq so‘zi» gazetasi va O‘zbekiston milliy axborot agentligi hududiy muxbirlari faoliyat yuritadi.
Ma'lum bo‘lishicha, bino Prezident maktabi uchun tanlangani ma'lum bo‘lgach, andijonlik jurnalistlarda binosiz qolish xavotiri paydo bo‘lgan.
Viloyat hokimligi bu xavotir o‘rinsiz ekanini bildirib, jurnalistlar uchun zamonaviy bino qurib berilishini bildirdi.
«Tahririyat xodimlari hamda viloyat jurnalistlarining xavotiriga o‘rin yo‘q. Tahririyat uchun Andijon shahri markazida barcha qulaylik va sharoitlarga ega, zamonaviy bino qurib bitkazilib, tahririyat ko‘chirib o‘tkazilgandan so‘ng qurilish ishlari amalga oshiriladi», – deyiladi hokimlik xabarida.
Ma'lumot uchun, Andijon viloyatidagi 17 ta gazeta va jurnal xususiylashtirilishi mo‘ljal qilingan. Ular orasida «Andijonnoma» gazetasi ham bor. Gazeta 2000 nusxada chop etilmoqda.